CELEX: 52021PC0495
Language: el
Date: 2021-08-27
Title: Πρόταση ΑΠΟΦΑΣΗ ΤΟΥ ΣΥΜΒΟΥΛΙΟΥ σχετικά με τη θέση που πρέπει να ληφθεί εξ ονόματος της Ευρωπαϊκής Ένωσης στην ειδική επιτροπή για τη συνεργασία στον τομέα της επιβολής του νόμου και τη δικαστική συνεργασία που συστάθηκε με τη συμφωνία εμπορίου και συνεργασίας μεταξύ της Ευρωπαϊκής Ένωσης και της Ευρωπαϊκής Κοινότητας Ατομικής Ενέργειας, αφενός, και του Ηνωμένου Βασιλείου της Μεγάλης Βρετανίας και της Βόρειας Ιρλανδίας, αφετέρου, όσον αφορά την παράταση της περιόδου που αναφέρεται στο άρθρο 540 παράγραφος 3 της συμφωνίας εμπορίου και συνεργασίας (Prüm) μεταξύ της ΕΕ και του Ηνωμένου Βασιλείου κατά την οποία μπορούν να ανταλλάσσονται προφίλ DNA και δακτυλικά αποτυπώματα με το Ηνωμένο Βασίλειο

ΕΥΡΩΠΑΪΚΗ ΕΠΙΤΡΟΠΗ
            Βρυξέλλες, 27.8.2021
            COM(2021) 495 final
            2021/0280(NLE)
            Πρόταση
            ΑΠΟΦΑΣΗ ΤΟΥ ΣΥΜΒΟΥΛΙΟΥ 
            σχετικά με τη θέση που πρέπει να ληφθεί εξ ονόματος της Ευρωπαϊκής Ένωσης στην ειδική επιτροπή για τη συνεργασία στον τομέα της επιβολής του νόμου και τη δικαστική συνεργασία που συστάθηκε με τη συμφωνία εμπορίου και συνεργασίας μεταξύ της Ευρωπαϊκής Ένωσης και της Ευρωπαϊκής Κοινότητας Ατομικής Ενέργειας, αφενός, και του Ηνωμένου Βασιλείου της Μεγάλης Βρετανίας και της Βόρειας Ιρλανδίας, αφετέρου, όσον αφορά την παράταση της περιόδου που αναφέρεται στο άρθρο 540 παράγραφος 3 της συμφωνίας εμπορίου και συνεργασίας (Prüm) μεταξύ της ΕΕ και του Ηνωμένου Βασιλείου κατά την οποία μπορούν να ανταλλάσσονται προφίλ DNA και δακτυλικά αποτυπώματα με το Ηνωμένο Βασίλειο
            
               
         
         
            
               ΑΙΤΙΟΛΟΓΙΚΗ ΕΚΘΕΣΗ
            
            
               1.Αντικείμενο της πρότασης
            
            
               Η παρούσα πρόταση αφορά την απόφαση για τον καθορισμό της θέσης που πρέπει να ληφθεί εξ ονόματος της Ευρωπαϊκής Ένωσης στην ειδική επιτροπή για τη συνεργασία στον τομέα της επιβολής του νόμου και τη δικαστική συνεργασία σε σχέση με το άρθρο 540 παράγραφος 3 της συμφωνίας εμπορίου και συνεργασίας μεταξύ της Ευρωπαϊκής Ένωσης και της Ευρωπαϊκής Κοινότητας Ατομικής Ενέργειας, αφενός, και του Ηνωμένου Βασιλείου της Μεγάλης Βρετανίας και της Βόρειας Ιρλανδίας, αφετέρου (στο εξής: ΣΕΣ).
            
            
               Η ΣΕΣ περιλαμβάνει τη δυνατότητα αμοιβαίας συνεργασίας μεταξύ των αρμόδιων αρχών επιβολής του νόμου των κρατών μελών, αφενός, και του Ηνωμένου Βασιλείου, αφετέρου, για την αυτοματοποιημένη σύγκριση προφίλ DNA, δεδομένων σχετικά με δακτυλικά αποτυπώματα και δεδομένων σχετικά με άδειες κυκλοφορίας οχημάτων. Για να αξιοποιήσει το Ηνωμένο Βασίλειο αυτές τις δυνατότητες, θα πρέπει πρώτα να λάβει τα αναγκαία εκτελεστικά μέτρα και να υποβληθεί σε αξιολόγηση. 
            
            
               Πριν από τη ΣΕΣ, υπήρχε ήδη συνεργασία ανάμεσα στο Ηνωμένο Βασίλειο και τα κράτη μέλη ως προς την αυτοματοποιημένη σύγκριση προφίλ DNA και δακτυλικών αποτυπωμάτων, καθώς και την παροχή δεδομένων προσωπικού χαρακτήρα μετά από επιτυχή αναζήτηση. Για να αποφευχθεί το κενό στη συνέχιση της συνεργασίας, η ΣΕΣ ορίζει ότι τα κράτη μέλη μπορούν να παρέχουν τα εν λόγω δεδομένα στο Ηνωμένο Βασίλειο εν αναμονή του αποτελέσματος των αξιολογήσεων που απαιτούνται από τη ΣΕΣ έως τις 30 Σεπτεμβρίου 2021. Αυτή η μεταβατική περίοδος μπορεί να παραταθεί άπαξ και κατά εννέα μήνες το πολύ, δηλαδή έως τις 30 Ιουνίου 2022, από την ειδική επιτροπή για τη συνεργασία στον τομέα επιβολής του νόμου και για τη δικαστική συνεργασία. 
            
            
               2.Πλαίσιο της πρότασης
            
            
               2.1.Η συμφωνία εμπορίου και συνεργασίας μεταξύ της ΕΕ και του Ηνωμένου Βασιλείου 
            
            
               Η ΣΕΣ θέτει τη βάση για μια ευρεία σχέση μεταξύ της ΕΕ και του Ηνωμένου Βασιλείου, σε ένα πλαίσιο ευημερίας και καλής γειτονίας που χαρακτηρίζεται από στενές ειρηνικές σχέσεις βασιζόμενες στη συνεργασία, με σεβασμό στην αυτονομία και την κυριαρχία των συμβαλλόμενων μερών. Η ΣΕΣ τέθηκε σε ισχύ την 1η Μαΐου 2021 και μέσω αυτής συστήθηκε, μεταξύ άλλων, ειδική επιτροπή για τη συνεργασία στον τομέα επιβολής του νόμου και για τη δικαστική συνεργασία. 
            
            
               2.2.Η ειδική επιτροπή για τη συνεργασία στον τομέα επιβολής του νόμου και για τη δικαστική συνεργασία   
            
            
               Η ειδική επιτροπή για τη συνεργασία στον τομέα επιβολής του νόμου και για τη δικαστική συνεργασία συστάθηκε με σκοπό να εξετάζει θέματα που καλύπτονται από το τρίτο μέρος της ΣΕΣ, με τίτλο «Συνεργασία στον τομέα επιβολής του νόμου και δικαστική συνεργασία σε ποινικές υποθέσεις». Μέσω της ΣΕΣ συγκροτούνται διάφορες ειδικές επιτροπές. 
            
            
               Όσον αφορά τα θέματα που άπτονται των αρμοδιοτήτων τους, οι ειδικές επιτροπές έχουν την εξουσία, μεταξύ άλλων, να παρακολουθούν και να επανεξετάζουν την εφαρμογή και να μεριμνούν για την ορθή λειτουργία της ΣΕΣ, να επικουρούν το συμβούλιο εταιρικής σχέσης κατά την άσκηση των καθηκόντων του και να εκδίδουν αποφάσεις, συμπεριλαμβανομένων τροποποιήσεων, και συστάσεις που αφορούν όλα τα θέματα που προβλέπονται στην εν λόγω συμφωνία ή σε οποιαδήποτε συμπληρωματική συμφωνία.  
            
            
               2.3.Η προς έκδοση πράξη της ειδικής επιτροπής για τη συνεργασία στον τομέα επιβολής του νόμου και για τη δικαστική συνεργασία
            
            
               Το άρθρο 540 παράγραφος 3 της ΣΕΣ προβλέπει ότι η ειδική επιτροπή για τη συνεργασία στον τομέα επιβολής του νόμου και για τη δικαστική συνεργασία μπορεί να παρατείνει την περίοδο κατά την οποία τα κράτη μέλη δύνανται να συνεχίσουν να συγκρίνουν δεδομένα όπως αναφέρεται στα άρθρα 530, 531 και 534 και, σε περίπτωση αντιστοιχίας, να παρέχουν περαιτέρω διαθέσιμα δεδομένα προσωπικού χαρακτήρα βάσει του εσωτερικού δικαίου, συμπεριλαμβανομένων των κανόνων σχετικά με τη νομική συνδρομή, όπως αναφέρεται στο άρθρο 536 της ΣΕΣ. Η περίοδος αυτή θα λήξει στις 30 Σεπτεμβρίου 2021, εκτός εάν η ειδική επιτροπή για τη συνεργασία στον τομέα επιβολής του νόμου και για τη δικαστική συνεργασία αποφασίσει να την παρατείνει κατά εννέα μήνες το πολύ. 
            
            
               Η απόφαση της ειδικής επιτροπής για τη συνεργασία στον τομέα επιβολής του νόμου και για τη δικαστική συνεργασία να παρατείνει την προαναφερθείσα περίοδο μπορεί να λάβει οποιαδήποτε μορφή. Οι αποφάσεις των συμπροέδρων λαμβάνονται με κοινή συναίνεση (βλ. παράρτημα 1 άρθρο 1 παράγραφος 2 της ΣΕΣ). Η απόφαση μπορεί να ληφθεί ανά πάσα στιγμή, αλλά για να αποφευχθεί κενό συνεργασίας, θα πρέπει να ληφθεί πριν από την 1η Οκτωβρίου 2021. 
            
            
               3.Θέση που πρέπει να ληφθεί εξ ονόματος της Ενωσης
            
            
               3.1.Ιστορικό
            
            
               Η ΣΕΣ περιλαμβάνει τη δυνατότητα αμοιβαίας συνεργασίας μεταξύ των αρμόδιων αρχών επιβολής του νόμου των κρατών μελών, αφενός, και του Ηνωμένου Βασιλείου, αφετέρου, για την αυτοματοποιημένη σύγκριση προφίλ DNA, δεδομένων σχετικά με δακτυλικά αποτυπώματα και δεδομένων σχετικά με άδειες κυκλοφορίας οχημάτων. Για να αξιοποιήσει το Ηνωμένο Βασίλειο αυτές τις δυνατότητες, θα πρέπει πρώτα να λάβει τα αναγκαία εκτελεστικά μέτρα και να υποβληθεί σε αξιολόγηση. 
            
            
               Βάσει συνολικής έκθεσης αξιολόγησης σχετικά με την επίσκεψη αξιολόγησης και, κατά περίπτωση, προκαταρκτική σειρά δοκιμών, η Ένωση ορίζει την ημερομηνία ή τις ημερομηνίες από τις οποίες τα κράτη μέλη μπορούν να παρέχουν στο Ηνωμένο Βασίλειο τα εν λόγω δεδομένα.  
            
            
               Στο πλαίσιο της ΣΕΣ, το Ηνωμένο Βασίλειο πρέπει επίσης να υποβληθεί σε αξιολόγηση όσον αφορά την αυτοματοποιημένη διαβίβαση δεδομένων DNA και δεδομένων σχετικά με δακτυλικά αποτυπώματα για τα οποία είχαν ήδη καθιερωθεί συνδέσεις με το Ηνωμένο Βασίλειο βάσει του πλαισίου «Prüm» της Ένωσης
                  1
               . 
            
         
         
            
               Σύμφωνα με το άρθρο 540 παράγραφος 2 της ΣΕΣ, η Ένωση ορίζει την ημερομηνία ή τις ημερομηνίες από τις οποίες τα κράτη μέλη μπορούν να παρέχουν στο Ηνωμένο Βασίλειο δεδομένα προσωπικού χαρακτήρα σύμφωνα με τη ΣΕΣ βάσει συνολικής έκθεσης αξιολόγησης σχετικά με την επίσκεψη αξιολόγησης και, κατά περίπτωση, την προκαταρκτική σειρά δοκιμών.
            
            
               Για να αποφευχθεί το κενό στη συνέχιση της συνεργασίας όσον αφορά τα δεδομένα DNA και τα δεδομένα σχετικά με δακτυλικά αποτυπώματα, η ΣΕΣ ορίζει ότι τα κράτη μέλη μπορούν να παρέχουν δεδομένα στο Ηνωμένο Βασίλειο εν αναμονή του αποτελέσματος αυτών των αξιολογήσεων και της απόφασης που αναφέρεται στο άρθρο 540 παράγραφος 2 της ΣΕΣ έως τις 30 Σεπτεμβρίου 2021. Αυτή η μεταβατική περίοδος μπορεί να παραταθεί άπαξ και κατά εννέα μήνες το πολύ, δηλαδή έως τις 30 Ιουνίου 2022, από την ειδική επιτροπή για τη συνεργασία στον τομέα επιβολής του νόμου και για τη δικαστική συνεργασία.
            
            
               3.2.Ανάγκη για απόφαση του Συμβουλίου 
            
            
               Η αξιολόγηση του Ηνωμένου Βασιλείου στο πλαίσιο της ΣΕΣ βρίσκεται σε πολύ πρώιμο στάδιο. Οι προηγούμενες διαδικασίες αξιολόγησης που διενεργήθηκαν βάσει του πλαισίου «Prüm» της Ένωσης έχουν διαρκέσει τουλάχιστον έξι μήνες. Στη συνέχεια, απαιτείται πρόσθετος χρόνος για να μπορέσει το Συμβούλιο να επεξεργαστεί την έκθεση αξιολόγησης και να αποφασίσει επίσημα ότι τα εν λόγω δεδομένα μπορούν να ανταλλάσσονται. Για τους λόγους αυτούς, είναι εξαιρετικά απίθανο να ολοκληρωθεί η προαναφερθείσα διαδικασία έως τον Σεπτέμβριο του 2021. Αυτό σημαίνει ότι υπάρχει σημαντικός κίνδυνος από την 1η Οκτωβρίου 2021 να προκύψει κενό συνεργασίας όσον αφορά τα δεδομένα DNA και τα δεδομένα σχετικά με δακτυλικά αποτυπώματα. Αυτό θα ενείχε συγκεκριμένους κινδύνους για την εσωτερική ασφάλεια της Ένωσης. Δεδομένου ότι η ειδική επιτροπή για τη συνεργασία στον τομέα επιβολής του νόμου και για τη δικαστική συνεργασία μπορεί να παρατείνει την ενδιάμεση περίοδο μόνο μία φορά, προτείνεται να πραγματοποιήσει την εν λόγω παράταση για το μέγιστο διάστημα των εννέα μηνών, δηλαδή έως τις 30 Ιουνίου 2022.
            
            
               Ταυτόχρονα, πρέπει να ληφθεί υπόψη ότι η Ένωση έχει ήδη αξιολογήσει το Ηνωμένο Βασίλειο όσον αφορά την ανταλλαγή προφίλ DNA και δεδομένων σχετικά με δακτυλικά αποτυπώματα βάσει του πλαισίου «Prüm». Η Επιτροπή δεν έχει ενημερωθεί για τυχόν νομοθετικά ή κανονιστικά μέτρα που έχει λάβει το Ηνωμένο Βασίλειο, καθώς οι αξιολογήσεις αυτές θα επηρέαζαν το αποτέλεσμα της εν εξελίξει αξιολόγησης στο πλαίσιο της ΣΕΣ. Με άλλα λόγια, εκ πρώτης όψεως, η Επιτροπή θεωρεί ότι το Ηνωμένο Βασίλειο εξακολουθεί να εφαρμόζει τις ίδιες διαδικασίες και προϋποθέσεις που εφάρμοζε κατά τις αξιολογήσεις του το 2018 (για τα προφίλ DNA) και το 2019 (για τα δεδομένα σχετικά με δακτυλικά αποτυπώματα) βάσει του πλαισίου «Prüm» της Ένωσης.
            
            
               Υπό αυτές τις συνθήκες, κρίνεται, επομένως, σκόπιμο να οριστεί η θέση που πρέπει να ληφθεί εξ ονόματος της Ένωσης στην ειδική επιτροπή για τη συνεργασία στον τομέα επιβολής του νόμου και για τη δικαστική συνεργασία σχετικά με την πιθανή παράταση, σύμφωνα με το άρθρο 540 παράγραφος 3 της ΣΕΣ, της περιόδου κατά την οποία τα κράτη μέλη δύνανται να συνεχίσουν να ανταλλάσσουν δεδομένα όπως αναφέρεται στα άρθρα 530, 531 και 534 και, σε περίπτωση αντιστοιχίας, να παρέχουν περαιτέρω διαθέσιμα δεδομένα προσωπικού χαρακτήρα βάσει του εσωτερικού δικαίου, συμπεριλαμβανομένων των κανόνων σχετικά με τη νομική συνδρομή, όπως αναφέρεται στο άρθρο 536 της ΣΕΣ με το Ηνωμένο Βασίλειο.
            
            
               4.Νομική βάση
            
            
               4.1.Διαδικαστική νομική βάση
            
            
               4.1.1.Αρχές
            
            
               Το άρθρο 218 παράγραφος 9 της Συνθήκης για τη λειτουργία της Ευρωπαϊκής Ένωσης (ΣΛΕΕ) προβλέπει την έκδοση αποφάσεων για τον καθορισμό «των θέσεων που θα πρέπει να ληφθούν, εξ ονόματος της Ένωσης, σε όργανο που συνιστάται από δεδομένη συμφωνία, όταν το εν λόγω όργανο καλείται να θεσπίσει πράξεις που παράγουν έννομα αποτελέσματα, με εξαίρεση τις πράξεις που συμπληρώνουν ή τροποποιούν το θεσμικό πλαίσιο της συμφωνίας».
            
            
               Η έννοια των «πράξεων που παράγουν έννομα αποτελέσματα» περιλαμβάνει πράξεις που παράγουν έννομα αποτελέσματα δυνάμει των κανόνων του διεθνούς δικαίου που διέπουν το εκάστοτε όργανο. Περιλαμβάνει επίσης κείμενα που δεν έχουν μεν δεσμευτική ισχύ βάσει του διεθνούς δικαίου, αλλά «επηρεάζουν με καθοριστικό τρόπο το περιεχόμενο των ρυθμίσεων που θεσπίζει ο νομοθέτης της Ένωσης»
                  2
               .
            
            
               4.1.2.Εφαρμογή στην προκειμένη περίπτωση
            
            
               Η ειδική επιτροπή για τη συνεργασία στον τομέα επιβολής του νόμου και για τη δικαστική συνεργασία είναι όργανο που έχει συσταθεί με συμφωνία, και συγκεκριμένα τη ΣΕΣ. 
            
            
               Το άρθρο 540 παράγραφος 3 της ΣΕΣ παρέχει στην ειδική επιτροπή για τη συνεργασία στον τομέα επιβολής του νόμου και για τη δικαστική συνεργασία τη δυνατότητα να παρατείνει την περίοδο κατά την οποία τα κράτη μέλη δύνανται να συνεχίσουν να ανταλλάσσουν δεδομένα όπως αναφέρεται στα άρθρα 530, 531 και 534 και, σε περίπτωση αντιστοιχίας, να παρέχουν περαιτέρω διαθέσιμα δεδομένα προσωπικού χαρακτήρα, όπως αναφέρεται στο άρθρο 536 της ΣΕΣ με το Ηνωμένο Βασίλειο. Επομένως, η έγκριση θέσης της Ένωσης όσον αφορά την εν λόγω απόφαση εμπίπτει στο πεδίο εφαρμογής του άρθρου 218 παράγραφος 9 της ΣΛΕΕ.  
            
            
               Τα έννομα αποτελέσματα της παράτασης βαρύνουν εξ ολοκλήρου την Ένωση, ως συμβαλλόμενο μέρος της ΣΕΣ. Το γεγονός αυτό συνεπάγεται ότι, σύμφωνα με το άρθρο 3 παράγραφος 2 της ΣΛΕΕ, η Ένωση έχει αποκλειστική αρμοδιότητα στο εν λόγω ζήτημα.
            
            
               Η απόφαση για παράταση της περιόδου που αναφέρεται στο άρθρο 540 παράγραφος 3 της ΣΕΣ δεν συνεπάγεται συμπλήρωση ή τροποποίηση του πλαισίου της εν λόγω συμφωνίας. 
            
            
               Συνεπώς, η διαδικαστική νομική βάση για την προτεινόμενη απόφαση είναι το άρθρο 218 παράγραφος 9 της ΣΛΕΕ.
            
            
               4.2.Ουσιαστική νομική βάση
            
            
               4.2.1.Αρχές
            
            
               Η ουσιαστική νομική βάση για την έκδοση απόφασης βάσει του άρθρου 218 παράγραφος 9 της ΣΛΕΕ εξαρτάται πρωτίστως από τον στόχο και το περιεχόμενο της προς έκδοση πράξης σε σχέση με την οποία λαμβάνεται θέση εξ ονόματος της Ένωσης. Αν η προς έκδοση πράξη επιδιώκει διττό σκοπό ή έχει δύο συνιστώσες και αν ένας από τους σκοπούς ή μία από τις συνιστώσες μπορεί να χαρακτηριστεί κύριος/-α, ενώ ο/η άλλος/-η έχει απλώς παρεπόμενο χαρακτήρα, η απόφαση βάσει του άρθρου 218 παράγραφος 9 της ΣΛΕΕ πρέπει να στηρίζεται σε μία και μόνο ουσιαστική νομική βάση, ήτοι εκείνη που επιβάλλει ο κύριος ή πρωτεύων σκοπός ή συνιστώσα.
            
         
         
            
               Σε περίπτωση που η προς έκδοση πράξη επιδιώκει συγχρόνως πολλούς στόχους ή έχει πολλές συνιστώσες οι οποίοι/-ες συνδέονται άρρηκτα μεταξύ τους, χωρίς ο ένας / η μία να έχει παρεπόμενο χαρακτήρα σε σχέση με τον/την άλλο/-η, η ουσιαστική νομική βάση της απόφασης δυνάμει του άρθρου 218 παράγραφος 9 της ΣΛΕΕ θα πρέπει να περιλαμβάνει, κατ’ εξαίρεση, τις διάφορες αντίστοιχες νομικές βάσεις.
            
            
               4.2.2.Εφαρμογή στην προκειμένη περίπτωση
            
            
               Η παράταση της περιόδου που αναφέρεται στο άρθρο 540 παράγραφος 3 της ΣΕΣ επιδιώκει στόχους και έχει συνιστώσες στον τομέα της αστυνομικής συνεργασίας. 
            
            
               Συνεπώς, η ουσιαστική νομική βάση της προτεινόμενης απόφασης είναι το άρθρο 87 παράγραφος 2 στοιχείο α) της ΣΛΕΕ. 
            
            
               4.3.Συμπέρασμα
            
            
               Η νομική βάση της προτεινόμενης απόφασης θα πρέπει να είναι το άρθρο 87 παράγραφος 2 στοιχείο α) της ΣΛΕΕ, σε συνδυασμό με το άρθρο 218 παράγραφος 9 της ΣΛΕΕ.
            
            
               2021/0280 (NLE)
            
            
               Πρόταση
            
            
               ΑΠΟΦΑΣΗ ΤΟΥ ΣΥΜΒΟΥΛΙΟΥ
            
            
               σχετικά με τη θέση που πρέπει να ληφθεί εξ ονόματος της Ευρωπαϊκής Ένωσης στην ειδική επιτροπή για τη συνεργασία στον τομέα της επιβολής του νόμου και τη δικαστική συνεργασία που συστάθηκε με τη συμφωνία εμπορίου και συνεργασίας μεταξύ της Ευρωπαϊκής Ένωσης και της Ευρωπαϊκής Κοινότητας Ατομικής Ενέργειας, αφενός, και του Ηνωμένου Βασιλείου της Μεγάλης Βρετανίας και της Βόρειας Ιρλανδίας, αφετέρου, όσον αφορά την παράταση της περιόδου που αναφέρεται στο άρθρο 540 παράγραφος 3 της συμφωνίας εμπορίου και συνεργασίας (Prüm) μεταξύ της ΕΕ και του Ηνωμένου Βασιλείου κατά την οποία μπορούν να ανταλλάσσονται προφίλ DNA και δακτυλικά αποτυπώματα με το Ηνωμένο Βασίλειο
            
            
               ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
            
            
               Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 87 παράγραφος 2 στοιχείο α), σε συνδυασμό με το άρθρο 218 παράγραφος 9,
            
            
               Έχοντας υπόψη την πρόταση της Ευρωπαϊκής Επιτροπής,
            
            
               Εκτιμώντας τα ακόλουθα:
            
            
               (1)Η συμφωνία εμπορίου και συνεργασίας μεταξύ της Ευρωπαϊκής Ένωσης και της Ευρωπαϊκής Κοινότητας Ατομικής Ενέργειας, αφενός, και του Ηνωμένου Βασιλείου της Μεγάλης Βρετανίας και της Βόρειας Ιρλανδίας, αφετέρου (στο εξής: ΣΕΣ)
                  3
                προβλέπει την αμοιβαία συνεργασία μεταξύ των αρμόδιων αρχών επιβολής του νόμου των κρατών μελών, αφενός, και του Ηνωμένου Βασιλείου, αφετέρου, για την αυτοματοποιημένη σύγκριση προφίλ DNA, δεδομένων σχετικά με δακτυλικά αποτυπώματα και δεδομένων σχετικά με άδειες κυκλοφορίας οχημάτων. Ως προϋπόθεση για τη συνεργασία αυτή, το Ηνωμένο Βασίλειο πρέπει πρώτα να λάβει τα αναγκαία εκτελεστικά μέτρα και να υποβληθεί σε αξιολόγηση από την Ένωση. 
            
            
               (2)Βάσει συνολικής έκθεσης αξιολόγησης σχετικά με την επίσκεψη αξιολόγησης και, κατά περίπτωση, προκαταρκτική σειρά δοκιμών, η Ένωση θα ορίσει την ημερομηνία ή τις ημερομηνίες από τις οποίες τα κράτη μέλη μπορούν να παρέχουν στο Ηνωμένο Βασίλειο τα εν λόγω δεδομένα σύμφωνα με τη ΣΕΣ.  
            
            
               (3)Το Ηνωμένο Βασίλειο πρέπει επίσης να υποβληθεί σε αξιολόγηση όσον αφορά την αναζήτηση και τη σύγκριση προφίλ DNA και δεδομένων σχετικά με δακτυλικά αποτυπώματα για τα οποία είχαν ήδη καθιερωθεί συνδέσεις με το Ηνωμένο Βασίλειο βάσει του πλαισίου «Prüm» της Ένωσης
                  4
               .
            
            
               (4)Σύμφωνα με το άρθρο 540 παράγραφος 2 της ΣΕΣ, η Ένωση ορίζει την ημερομηνία ή τις ημερομηνίες από τις οποίες τα κράτη μέλη μπορούν να παρέχουν στο Ηνωμένο Βασίλειο δεδομένα προσωπικού χαρακτήρα βάσει συνολικής έκθεσης αξιολόγησης σχετικά με την επίσκεψη αξιολόγησης και, κατά περίπτωση, την προκαταρκτική σειρά δοκιμών.
            
            
               (5)Εν αναμονή του αποτελέσματος της αξιολόγησης και της απόφασης που αναφέρεται στο άρθρο 540 παράγραφος 2 της ΣΕΣ, και για να αποφευχθεί το κενό στη συνέχιση της συνεργασίας όσον αφορά τα προφίλ DNA και τα δεδομένα σχετικά με δακτυλικά αποτυπώματα, το άρθρο 540 παράγραφος 3 της ΣΕΣ προβλέπει ότι τα κράτη μέλη μπορούν να παρέχουν τα εν λόγω δεδομένα στο Ηνωμένο Βασίλειο έως τις 30 Σεπτεμβρίου 2021. 
            
            
               (6)Το άρθρο 540 παράγραφος 3 της ΣΕΣΣ εξουσιοδοτεί την ειδική επιτροπή για τη συνεργασία στον τομέα της επιβολής του νόμου και τη δικαστική συνεργασία να παρατείνει την εν λόγω περίοδο άπαξ και κατά εννέα μήνες το πολύ, δηλαδή έως τις 30 Ιουνίου 2022.
            
         
         
            
               (7)Η διαδικασία που αναφέρεται στις αιτιολογικές σκέψεις 3 έως 6 είναι απίθανο να ολοκληρωθεί έως τις 30 Σεπτεμβρίου 2021. Ως εκ τούτου, υπάρχει σημαντικός κίνδυνος από την 1η Οκτωβρίου 2021 να προκύψει κενό συνεργασίας όσον αφορά τα προφίλ DNA και τα δεδομένα σχετικά με δακτυλικά αποτυπώματα. Αυτό θα ενείχε συγκεκριμένους κινδύνους για την εσωτερική ασφάλεια της Ένωσης. 
            
            
               (8)Ταυτόχρονα, η Ένωση έχει ήδη αξιολογήσει το Ηνωμένο Βασίλειο όσον αφορά την ανταλλαγή προφίλ DNA και δεδομένων σχετικά με δακτυλικά αποτυπώματα βάσει του πλαισίου «Prüm» της Ένωσης, όταν το Ηνωμένο Βασίλειο ήταν ακόμη κράτος μέλος. Η Ένωση δεν έχει ενημερωθεί για τυχόν νομοθετικά ή κανονιστικά μέτρα που έχει λάβει το Ηνωμένο Βασίλειο, καθώς οι αξιολογήσεις αυτές θα επηρέαζαν το αποτέλεσμα της εν εξελίξει αξιολόγησης στο πλαίσιο της ΣΕΣ. 
            
            
               (9)Υπό αυτές τις συνθήκες, κρίνεται σκόπιμο να οριστεί η θέση που πρέπει να ληφθεί εξ ονόματος της Ένωσης στην ειδική επιτροπή για τη συνεργασία στον τομέα επιβολής του νόμου και για τη δικαστική συνεργασία, και συγκεκριμένα ότι η Ένωση συμφωνεί με την παράταση, έως τις 30 Ιουνίου 2022, της περιόδου κατά την οποία τα κράτη μέλη δύνανται να συνεχίσουν να ανταλλάσσουν δεδομένα όπως αναφέρεται στα άρθρα 530, 531 και 534 και, σε περίπτωση αντιστοιχίας, να παρέχουν περαιτέρω διαθέσιμα δεδομένα προσωπικού χαρακτήρα, όπως αναφέρεται στο άρθρο 536 της ΣΕΣ, 
            
            
               ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
            
            
               Άρθρο 1
            
            
               Η θέση που πρέπει να ληφθεί εξ ονόματος της Ένωσης στην ειδική επιτροπή για τη συνεργασία στον τομέα επιβολής του νόμου και για τη δικαστική συνεργασία σύμφωνα με το άρθρο 540 παράγραφος 3 της ΣΕΣ είναι ότι η Ένωση συμφωνεί με την παράταση, έως τις 30 Ιουνίου 2022, της περιόδου κατά την οποία τα κράτη μέλη δύνανται να συνεχίσουν να ανταλλάσσουν δεδομένα, όπως αναφέρεται στα άρθρα 530, 531 και 534, και να παρέχουν περαιτέρω διαθέσιμα δεδομένα προσωπικού χαρακτήρα, όπως αναφέρεται στο άρθρο 536 της ΣΕΣ με το Ηνωμένο Βασίλειο.
            
            
               Άρθρο 2 
            
            
               Η παρούσα απόφαση απευθύνεται στην Επιτροπή.
            
            
            
               Βρυξέλλες,
            
            
               
                     Για το Συμβούλιο
               
               
                     Ο Πρόεδρος
               
            
         
         
            
                  
                     (1)
                  
                        Απόφαση 2008/615/ΔΕΥ του Συμβουλίου σχετικά με την αναβάθμιση της διασυνοριακής συνεργασίας, ιδίως όσον αφορά την καταπολέμηση της τρομοκρατίας και του διασυνοριακού εγκλήματος (ΕΕ L 210 της 6.8.2008, σ. 1) και απόφαση 2008/616/ΔΕΥ του Συμβουλίου για την εφαρμογή της απόφασης 2008/615/ΔΕΥ σχετικά με την αναβάθμιση της διασυνοριακής συνεργασίας, ιδίως όσον αφορά την καταπολέμηση της τρομοκρατίας και του διασυνοριακού εγκλήματος (ΕΕ L 210 της 6.8.2008, σ. 12).
               
               
                  
                     (2)
                  
                        Απόφαση του Δικαστηρίου της 7ης Οκτωβρίου 2014, Γερμανία κατά Συμβουλίου, C-399/12, ECLI:EU:C:2014:2258, σκέψεις 61 έως 64. 
               
               
                  
                     (3)
                  
                        ΕΕ L 149 της 30.4.2021, σ. 10.
               
               
                  
                     (4)
                  
                        Απόφαση 2008/615/ΔΕΥ του Συμβουλίου σχετικά με την αναβάθμιση της διασυνοριακής συνεργασίας, ιδίως όσον αφορά την καταπολέμηση της τρομοκρατίας και του διασυνοριακού εγκλήματος (ΕΕ L 210 της 6.8.2008, σ. 1) και απόφαση 2008/616/ΔΕΥ του Συμβουλίου για την εφαρμογή της απόφασης 2008/615/ΔΕΥ σχετικά με την αναβάθμιση της διασυνοριακής συνεργασίας, ιδίως όσον αφορά την καταπολέμηση της τρομοκρατίας και του διασυνοριακού εγκλήματος (ΕΕ L 210 της 6.8.2008, σ. 12).